盤沙行
作者：任希夷
朝代：宋

paragraphs: 錢塘江狹沙成路，潮水來時人欲渡。
沙隨浪沒未容知，人恐潮迴且爭去。
倉皇競同蜂螘奔，只尺直恐蛟鼉怒。
狂風一作浪如屋，可憐有時迫昏暮。
長江渺渺前無航，平沙茫茫絕歸處。
幾人到此不復反，海水西來更東注。
君不見祖龍英雄吞九州，臨此江波尚懷懼。
濟川舟楫果何人，莫說稻穰與芒履。
龐公今爲鹿門行，將歸更作盤沙賦。
我衰絕望釣連鼇，三復君詩返予步。